《候潮扶胥江》
明代·刘克平

浊浪愁三老，残星恋客舟。岸遥看不见，潮上暗能流。

海色疑无夜，江风别有秋。双鸾孤枕上，清梦已罗浮。

作者简介：刘克平，字道子。番禺人，从化籍。格幼子。明神宗万历间诸生。工诗古文辞，善六书花卉。后以兵宪李公聘修《石室志》，溽暑中感疾卒。年三十七。清雍正《从化县新志》卷三、清道光《广东通志》卷二八○有传。